b'\n_START_ARTICLE_\nELISA\n_START_PARAGRAPH_\nEncimska imunoadsorpcijska preiskava ali ELISA (angle\xc5\xa1ko: Enzyme-Linked ImmunoSorbent Assay) je imunska metoda, ki se uporablja za zaznavanje protiteles ali antigenov v biolo\xc5\xa1kem vzorcu. Za merjenje koncentracije protiteles se uporablja posredna ELISA. Neposredna ali sendvi\xc4\x8d ELISA pa je prirejena za dolo\xc4\x8danje antigenov. Pri obeh na\xc4\x8dinih ELISE je na zadnje dodano protitelo vezan encim (od tu izhaja ime metode), ki omogo\xc4\x8di spremembo barve substrata in tako zaznavanje prisotnosti preiskovanega protitelesa ali antigena. Ker jo lahko uporabljamo za detekcijo tako protiteles kot tudi antigenov v vzorcu, je primerna za zaznavanje protiteles na razli\xc4\x8dne viruse (HIV test) ali za dolo\xc4\x8danje prisotnosti antigenov v biolo\xc5\xa1kem vzorcu (serum, plazma, slina,...). Uporablja se jo tudi v \xc5\xbeivilski industriji za dokazovanje prisotnosti alergenov kot so mleko, ara\xc5\xa1idi, orehi ali jajca.'